እውቁ የአፈር ተመራማሪ  ፕሮፌሰር ተካልኝ ማሞ ዓረፉ
እውቁ የአፈር ተመራማሪ ፕሮፌሰር ተካልኝ ማሞ በህክምና ሲረዱ ቆይተው በ61 ዓመታቸው አረፉ ። አስክሬናቸው ከውጭ አገር ዛሬ ከቀኑ 6፡00 ሰዓት ቦሌ ዓለም አቀፍ አየር ማረፊያ ሲደርስ ከፍተኛ የመንግሥት ኃላፊዎች፣ የሥራ ባልደረቦችና ወዳጅ ዘመዶቻቸው አቀባበል እንደሚያደርጉላቸው የእርሻና ተፈጥሮ ኃብት ሚኒስቴር  ገልጿል። የቀብር ሥነ-ሥርዓቱም ቅዳሜ ጳጉሜ 4 ቀን 2009 ከቀኑ 7፡00 ሰዓት ከፍተኛ የመንግሥት ኃላፊዎች፣ የሥራ ባልደረቦቻቸው፣ ወዳጅ ዘመዶቻቸው በተገኙበት በመንበረ ፀባዖት ቅድሥት ሥላሴ ካቴድራል እንደሚፈጸም የሚኒስቴሩ የሕዝብ ግንኙነት ዳይሬክተር አቶ ዓለማየሁ ብርሃኑ ገልጸዋል። እ.ኤ.አ በ1985 በአፈር ኬሚስትሪ እና ለምነት ከስኮትላንዱ አበርዲን ዩኒቨርሲቲ ተመርቀዋል። እ.ኤ.አ ከ1985 እስከ 1999 ከፍተኛ ተመራማሪና የምርምር ዳይሬክተር በመሆን ሰርተዋል። እ.ኤ.አ በ2004 የሐሮማያ ዩኒቨርሲቲ ምክትል ፕሬዝዳንት፣ ከ2004 እስከ 2005 የግብርና ሚኒስትር ዴኤታ፣ ከ2005 እስከ 2010 ደግሞ የምክትል ጠቅላይ ሚኒስትሩ አማካሪና የግብርና ሚኒስትር ሆነው አገልግለዋል። ፕሮፌሰር ተካልኝ ማሞ በአፈር ኬሚስትሪና ለምነት፣ በሰብል ጥናት፣ የአፈር መረጃ እና መሰል ጉዳዮች ላይ ከ75 በላይ ሳይንሳዊ ጽሑፎችንና እና መጽሐፎችን በዓለም አቀፍ ደረጃ አሳትመዋል። ተመራማሪው የኢትዮጵያ የተፈጥሮ ኃብት ጆርናል መስራችና ዋና አዘጋጅ ሆነውም አገልግለዋል። በአገር ውስጥና በሌላው ዓለም በሚገኙ ዩኒቨርሲቲዎች የሁለተኛ እና የሦስተኛ ዲግሪ ተማሪዎችን በማስተማርና በማማከር የሙያ ግዳጃቸውን ተወጥተዋል።     ፕሮፌሰር ተካልኝ የኢትዮጵያ የአፈር ሳይንስ ሶሳይቲ ተጠሪ ሆነው በሰሯቸውት በርካታ ምርምሮች ከአሜሪካው ባዮግራፊካል ኢንስቲትዩት "የስዊስ ትራንስ-ዲሲፒሊነሪ" ሽልማትና እውቅና አግኝተዋል-(ኢዜአ)።